Source: http://monitorulneamt.ro/david-hcf-vs-goliat-vilcea-inclestare-in-cupa-la-polivalenta/
Timestamp: 2019-03-23 01:01:27+00:00

Document:
„David“ HCF vs. „Goliat“ Vîlcea, încleştare în Cupă la Polivalentă | Monitorul de Neamț și Roman
vineri, 22 martie 2019 - 19:58:23
Acasă Sport Handbal „David“ HCF vs. „Goliat“ Vîlcea, încleştare în Cupă la Polivalentă
■ duminică, de la ora 12.00, echipa pietreană de handbal va primi vizita liderului Ligii Naţionale, SCM Rîmnicu Vîlcea ■ partida contează pentru 16-imile Cupei României iar intrarea este liberă ■ echipa oaspete tocmai a cîştigat joi la Craiova şi a revenit pe locul I ■ „Sîntem conştienţi că meciul va fi foarte greu, dar asta nu înseamnă că ne vom da la o parte. Important este că putem să aducem handbalul mare la Piatra Neamţ“, a declarat profesorul Dan Valentin, antrenorul principal al echipei HCF Piatra Neamţ ■
Pietrenii sînt răsfăţaţi din nou în acest început de an cu un eveniment sportiv de marcă organizat la Polivalenta de pe Calea Romanului. Duminică, de la ora 12.00, în sala de la ieşirea din oraş, echipa locală Handbal Club Feminin (HCF) va primi vizita puternicei formaţii SCM Rîmnicu Vîlcea, partidă ce contează pentru etapa 16- imilor Cupei României Fan Courier. Disputa porneşte cu un favorit clar, în condiţiile în care gruparea pietreană evoluează în Divizia secundă, unde ocupă locul III, în timp ce oaspetele tocmai au revenit pe locul I al Ligii Naţionale, în urma victoriei cu 25-19 obţinute joi seară, la Craiova. „Sorţii au decis ca în Cupa României să jucăm cu una din cele mai galonate echipe din România şi nu numai. Este o echipă cu multe trofee, dintre care cea mai importantă este cîştigarea Cupei Campionilor Europeni, prin Oltchim, cum se numea la acea vreme gruparea feminină de handbal de la Vîlcea. La această formaţie au fost promovate şi de la echipa noastră, cu ani în urmă două, jucătoare de excepţie: Luminiţa Huţupan, cel mai bun portar din handbalul mondial şi Iulia Puşcaşu, care acum e la CSM Bucureşti. Noi sîntem o echipă în formare, la care creştem jucătoare. Am foarte multe jucătoare tinere: Rebeca Roşca Cernat este decana de vîrstă, la 23 de ani, iar cele mai mici sînt două jucătoare de 17 ani. Am o colaborare cu LPS Piatra Neamţ şi cu LPS Roman, dar am avut colaborări şi cu LPS Focşani şi cu LPS Vaslui. De la LPS Piatra Neamţ am o colaborare cu doamna profesoară Andreea Savin de unde am şi selecţionat patru sportive talentate cu care lucrez pentru al doilea sezon la rînd“, a declarat profesorul Dan Valentin, antrenorul emerit al HCF Piatra Neamţ. Chiar dacă recunoaşte superioritatea valorică a adversarelor, tehnicianul a insistat asupra importanţei acestui duel cu fosta Oltchim pentru tinerele jucătoare pietrene: „Sîntem conştienţi că meciul cu Vîlcea va fi foarte greu, o echipă la care evoluează 7-8 straniere şi trei jucătoare de la echipa naţională, dar asta nu înseamnă că ne vom da la o parte. O să încercăm să ne ridicăm la valoarea adversarului, deşi partea financiară şi de lot este în favoarea lor. Noi nu ne permitem să transferăm jucătoare, ci doar să creştem jucătoare după o selecţie din zonă. Important este că sîntem aici, important este că putem să aducem handbalul mare la Piatra Neamţ, că putem să facem un eveniment care să adune la sală cît mai mulţi iubitori ai handbalului, avînd în vedere că Piatra Neamţ a fost un pol din România al acestui sport. Sperăm ca şi oficialităţile locale să se «aplece» spre sportul de performanţă şi într-o perspectivă cam de doi ani să putem promova în Liga Naţională. Am experienţa necesară, am promovat mulţi ani în prima ligă, ne-am bătut cu această echipă, fosta Oltchim, în campionat şi uneori am învins. Cu ani în urmă au pierdut campionatul din cauza noastră. Sperăm că şi în întîlnirea aceasta să refacem relaţia dintre cluburile noastre, să încercăm un parteneriat, să evolueze jucătoare de la ei la noi, să crească iar noi să ne facem treaba şi să încercăm să urcăm la alt nivel“, a mai precizat profesorul Dan Valentin într-o conferinţă de presă susţinută la sediul Direcţiei pentru Sport şi Tineret Neamţ. În acest cadru, tehnicianul a anunţat în premieră că va mai avea un antrenor secund: pe lîngă profesoara Andreea Savin, începînd cu jocul de Cupă, căpitanul Rebeca Roşca Cernat va fi şi antrenor jucător. „Rebeca a terminat Facultatea de Educaţie Fizică de la Bacău şi urmează masteratul. Este o sportivă talentată şi cu potenţial de a deveni şi o viitoare antrenoare“, a mai menţionat Dan Valentin.
„O experienţă unică“
„Pentru noi va fi o experienţă unică. Noi sîntem mobilizate şi chiar vorbeam cu fetele şi am zis că nu o să intrăm cu teamă. O să ne facem treaba şi o să încercăm să scoatem un rezultat favorabil“, a declarat căpitanul echipei HCF Piatra Neamţ, şi noul ei antrenor secund, Rebeca Roşca Cernat. Înainte de jocul de Cupă de la Piatra Neamţ, SCM Rîmnicu Vîlcea s-a impus joi seară în partida restanţă din deplasare cu SCM Craiova cu scorul de 25-19 (13-12). Cu acest succes, SCM Vîlcea a ajuns la a 15-a victorie consecutivă şi a revenit pe primul loc al Ligii Naţionale feminine (Liga Florilor). După o primă repriză foarte echilibrată, liderul s-a desprins decisiv în partea secundă şi nu a mai avut emoţii pe final, cîştigînd cu 25- 19. La final, antrenorul principal Florin Pera a declarat totuşi că CSM Bucureşti rămîne favorită la titlu. „Avem 15 victorii consecutive, s-a creat o oarecare presiune, deoarece avem şanse mari la titlu. Desigur că prima şansă o are CSM Bucureşti, datorită valorii lotului şi a bugetului mult mai mare, noi sîntem o echipă mai mică, dar cu suflet mare. Mai sînt două meciuri pînă la jocul cu CSM, fiecare joc trebuie tratat foarte serios şi sper să facem din nou un joc mare pe 13 martie, cu Bucureştiul. În această situaţie, toată lumea îşi doreşte titlul, noi am făcut un salt foarte mare faţă de sezonul trecut, dacă cîştigăm campionatul, ar fi mult peste ce ne- am aşteptat. Am o relaţie excelentă cu conducerea, rezultatele sînt foarte preţioase, eu vreau să cred că asta am implementat la Vîlcea, să fie o unitate care ne-a adus rezultate foarte bune”, a declarat Florentin Pera pentru presa sportivă centrală. Revenind la jocul de duminică de la Piatra Neamţ, iată şi loturile celor două echipe: HCF Piatra Neamţ are un lot alcătuit din 13 jucătoare: Portar: Iulia Fârţescu, Anca Munteanu; Inter: Maria Teslariu, Anca Oancea, Petronela Ababei, Flavia Dorneanu; Extreme: Petronela Dîdă, Simona Lidia Miron, Luiza Petrariu; Centru: Rebeca Roşca Cernat; Pivot: Bianca Popa şi Andreea Creangă, Diana Rusu. Antrenor principal: Dan Valentin; Antrenori secunzi: Andreea Savin şi Rebeca Roşca Cernat. SCM Rm. Vîlcea va veni la Piatra Neamţ cu un lot mult mai numeros, alcătuit din 18 jucătoare: Portar: Yulia Dumanska, Petra Blazek, Diana Cristina Ciucă; Inter: Da Silva Vieira Samara, Andreea Adespii Molnar, Ines Khouildi, Natalia Vasileuskaya; Extreme: Ana Maria Popa, Marta Herrero Lopez, Elena Cristina Florică, Alexandra Diana Badea; Centru: Maria Alexandra Gavrilă, Iryna Glibko, Fraga Alicia Fernandez, Dana Andreea Pricopi; Pivot: Maria Florentina Craiu, Elena Raluca Băcăoanu, Marija Petrovic. Antrenor principal Florentin Pera şi antrenor secund: Maria Rădoi Constantinescu. Partida va fi arbitrată de cuplul: Andreea Arsene (Vaslui) şi Carmen Bontea (Buzău). Ar mai fi de menţionat că această fază a 16-imilor Cupei a fost deschisă marţi, 12 februarie cu jocul CS Ştiinţa Bacău – HC Zalău 32-36 (12-18), iar celelalte întîlniri vor avea loc după următorul program: sîmbătă, 16 februarie: CS Dacia Mioveni 2012 – CS Gloria 2018 Bistriţa-Năsăud; CSU Ştiinţa Bucureşti – CSU Cluj- Napoca; ASC Corona 2010 Braşov – CSM Bucureşti; duminică, 17 februarie: CSU Tîrgovişte – HC Dinamo Bucureşti; CSU Oradea – HC Dunărea Brăila; CSA Steaua Bucureşti – ACS Şc. 181 SSP Bucureşti; CSU Universitatea de Vest Timişoara – LPS Tg. Jiu; CS Rapid Bucureşti – CSU Reşiţa; AHCM Slobozia – CSU Neptun Constanţa; CSM Tg. Mureş – HC Activ CSO Plopeni; ACS Crişul Chişineu-Criş – FC Argeş şi CSM Galaţi – CS Minaur Baia Mare. Ultimele jocuri vor avea loc luni, 18 februarie: CS Măgura Cisnădie – SCM Craiova şi CSM Slatina – SCM Gloria Buzău.
ncletare
Articolul precedentDuel Neamţ – Suceava în barajul pentru Liga 3
Articolul următorProiectul de buget – Liberalii au propus, majoritatea a… respins

References: CSM 
 CSM 
 CSM 
 CSM 
 CSM 
 CSM 
 CSM